GLOSSARJU

Analiżi SWOT : Analiżi tal-Qawwiet, id-Dgħufijiet, l-Opportunitajiet u t-Theddid. Din għandha l-għan li tiżviluppa, teżamina u taġġorna l-istrateġija u l-ippjanar b’kont meħud tal-ħtiġijiet tal-partijiet interessati u r-riżorsi disponibbli

Assi Tematiku : Grupp koerenti ta’ miżuri b’għanijiet speċifiċi li jirriżultaw direttament mill-implimentazzjoni tagħhom u li jikkontribwixxi għal wieħed jew aktar mill-objettivi tal-appoġġ għall-iżvilupp rurali

Azjenda tal-forestrija : Ħabel wieħed jew aktar ta’ art forestali jew art imsaġġra oħra li jikkostitwixxi unità waħda mill-perspettiva ta’ ġestjoni jew ta’ utilizzazzjoni

CMEF : Qafas Komuni ta’ Monitoraġġ u Evalwazzjoni.

FAEŻR : Fond Agrikolu Ewropew għall-Iżvilupp Rurali. L-FAEŻR huwa l-istrument finanzjarju prinċipali tal-politika ta’ Żvilupp Rurali (ŻR). Flimkien mal-FAEG (Fond Agrikolu Ewropew ta’ Garanzija), l-FAEŻR huwa wieħed miż-żewġ strumenti finanzjarji tal-PAK

Ħtieġa : Opportunità jew diffikultà rilevanti għal gruppi jew reġjuni kkonċernati, li l-intervent pubbliku jimmira li jittratta. Evalwazzjoni ex-ante tivverifika jekk il-ħtiġiet imressqa għall-ġustifikazzjoni ta’ intervent humiex ġenwini

Injam tond (round wood) industrijali : L-injam kollu li jitneħħa minn foresta u li ma jintużax għal fjuwil. Dan jinkludi żewġ tipi botaniċi prinċipali, jiġifieri speċijiet koniferi u mhux koniferi (ħorfija)

KPF : Kumitat Permanenti tal-Forestrija

Miżura 122 : Miżura tal-Iżvilupp Rurali għat-Titjib tal-Valur Ekonomiku tal-Foresti

Miżura : L-unità bażika ta’ ġestjoni ta’ programm, li tikkonsisti f’sett ta’ operazzjonijiet simili u li tuża baġit definit b’mod preċiż

Operazzjoni : Proġett ta’ investiment magħżul skont kriterji u implimentat mill-benefiċjarju

PAK : Politika Agrikola Komuni

Politika ŻR : Politika ta’ Żvilupp Rurali

PŻR : Programm għall-Iżvilupp Rurali: Dokument imħejji mill-Istat Membru jew minn reġjun, u approvat mill-Kummissjoni, għall-ippjanar tal-implimentazzjoni tal-politika ŻR

UE : Unjoni Ewropea.

SOMMARJU EŻEKUTTIV

I. Fl-UE l-erja totali ta’ foresti u art imsaġġra oħra tirrappreżenta 177,8 miljun ettaru filwaqt li l-forestrija u l-attivitajiet ta’ manifatturar downstream jipprovdu impjieg lil miljuni ta’ nies. Fil-perjodu 2007–13, il-Fond Agrikolu Ewropew għall-Iżvilupp Rurali jiffinanzja serje ta’ miżuri għall-appoġġ tal-iżvilupp u l-isfruttament tal-foresti.

II. Il-miżura "Titjib tal-valur ekonomiku tal-foresti" (il-miżura 122) tagħti għajnuna finanzjarja għal foresti li huma proprjetà ta’ sidien privati jew l-assoċjazzjonijiet tagħhom jew ta’ muniċipalitajiet jew l-assoċjazzjonijiet tagħhom għall-appoġġ ta’ operazzjonijiet għat-titjib tal-valur ekonomiku tal-foresti fir-rigward ta’ investimenti fil-livell tal-azjenda tal-forestrija.

III. L-appoġġ totali mill-FAEŻR ipprogrammat għall-miżura jammonta għal EUR 534,72 miljun fil-perjodu 2007–13. Appoġġ simili huwa propost li jinżamm għall-perjodu ta’ programmazzjoni 2014-20 li jmiss.

IV. L-objettiv prinċipali tal-awditu kien li jivvaluta jekk l-appoġġ għall-iżvilupp rurali għat-titjib tal-valur ekonomiku tal-foresti huwiex ġestit b’mod effiċjenti u effettiv. B’riżultat ta’ dan il-Qorti vvalutat (a) jekk it-tfassil tal-miżura huwiex adegwat, (b) jekk il-proċess ta’ implimentazzjoni huwiex adatt u (c) jekk il-valutazzjoni tal-effettività tal-miżura hijiex sodisfaċenti.

V. L-awditu kopra kemm il-Kummissjoni kif ukoll Stati Membri magħżula (Spanja (Galicia), l-Italja (it-Toskana), l-Ungerija, l-Awstrija, u s-Slovenja) li jirrappreżentaw aktar minn 50 % tan-nefqa totali ddikjarata.

VI. Il-Qorti tikkonkludi li l-Kummissjoni u l-Istati Membri ma ġestewx l-aspetti awditjati tal-appoġġ għat-titjib tal-valur ekonomiku tal-foresti b’mod effiċjenti u effettiv.

VII. L-awditu tal-Qorti identifika dgħufijiet fit-tfassil tal-miżura li jfixklu b’mod sinifikanti l-implimentazzjoni b’suċċess tagħha: fil-livell tal-Kummissjoni, is-sitwazzjoni fis-settur tal-forestrija fl-UE ma kinitx analizzata speċifikament sabiex tiġġustifika l-proposta ta’ appoġġ finanzjarju speċifiku għat-titjib tal-valur ekonomiku tal-foresti ta’ sidien privati jew muniċipalitajiet. Barra minn hekk, karatteristiċi ewlenin tal-miżura ma ġewx definiti fid-dispożizzjonijiet legali, jiġifieri t-tifsira ta’ "valur ekonomiku tal-foresti" u x’inhi "azjenda tal-forestrija". Barra minn dan, l-Istati Membri stabbilixxew daqsijiet differenti ħafna ta’ azjendi forestali li ‘l fuq minnhom kien jinħtieġ pjan ta’ ġestjoni tal-foresti.

VIII. Fil-livell tal-Istati Membri, il-ħtiġijet ma kinux deskritti b’mod adegwat fil-PŻR u bosta Stati Membri waqqfu l-miżura jew riallokaw il-parti l-kbira tal-ammonti allokati favur miżuri oħra.

IX. Il-Qorti sabet ukoll li, f’ċerti aspetti, il-proċess ta’ implimentazzjoni ma kienx xieraq: skont l-approċċ tal-Istat Membru, ħafna mill-proġetti li sussegwentement ġew iffinanzjati ma kinux konformi mad-dispożizzjonijiet tal-miżura. Barra minn dan, l-Istati Membri appoġġaw operazzjonijiet taħt il-miżura 122 li ma jikkorrispondux mal-objettivi tal-miżura u li jkunu ffinanzjati b’mod aktar xieraq minn miżuri oħra b’rekwżiti ta’ eliġibbiltà u b’rati ta’ għajnuna għall-finanzjament differenti, normalment aktar baxxi. Peress li mhux l-investimenti kollha per se jżidu l-valur ekonomiku tal-foresti, ir-rabta inerenti bejn l-għajnuna mogħtija u titjib possibbli tal-valur ekonomiku ta’ foresta tvarja skont it-tipoloġija tal-investiment.

X. Il-Qorti tqis li l-valutazzjoni tal-effettività tal-appoġġ ma kinitx sodisfaċenti: L-Istati Membri ma ddeterminawx jew ma ħtiġux li l-benefiċċjarji jiddeterminaw il-valur taż-żoni forestali qabel u wara l-investimenti.

XI. F’termini ta’ monitoraġġ, is-CMEF mhuwiex adegwat biex jivvaluta l-impatt tal-appoġġ finanzjarju taħt il-miżura 122 peress li l-indikaturi tal-prestazzjoni u l-mistoqsijiet tal-evalwazzjoni inklużi fis-CMEF ma jippermettux li jiġi ddeterminat jekk l-investimenti ffinanzjati rriżultawx f’titjib tal-valur ekonomiku tal-fo- resti fejn dawn twettqu.

XII. Il-Qorti sabet li kienu ftit biss mill-proġetti awditjati li tejbu l-valur ekonomiku tal-foresti b’mod sinifikanti, jew billi tejbu l-valur tal-art (bini ta’ trejqiet u toroq forestali) jew il-valur tal-formazzjonijiet (operazzjonijiet ta’ silvikultura bħaż-żbir jew l-irmondar).

XIII. Fir-rigward tal-konklużjonijiet ta’ hawn fuq u għall-fatt li l-appoġġ awditjat huwa propost li jinżamm għall-perjodu ta’ programmazzjoni 2014–20 li jmiss, il-Qorti tirrakkomanda li:

- Il-Kummissjoni għandha:

(i) tiddefinixxi u tivvaluta l-ħtiġijiet tal-UE għat-titjib tal-valur ekonomiku tal-foresti;

(ii) tiddefinixxi b’mod ċar il-karatteristiċi ewlenin li jiżguraw li l-appoġġ tal-UE jiġi mmirat biex jindirizza dawk il-ħtiġijiet, u b’hekk jinħoloq valur miżjud tal-UE.

- L-Istati Membri għandhom:

(i) jiddeskrivu b’mod adegwat fil-PŻR tagħom il-ħtiġijiet u l-opportunitajiet ekonomiċi speċifiċi tat-tipi diffe- renti ta’ żoni forestali u benefiċjarji;

(ii) itejbu l-ġestjoni tal-foresti billi jipprovdu għall-elaborazzjoni ta’ pjanijiet ta’ ġestjoni tal-foresti għall-parti l-kbira tal-azjendi forestali u l-promozzjoni taċ-ċertifikazzjoni ta’ żoni forestali.

- L-Istati Membri għandhom:

(i) jistabbilixxu rekwiżiti adegwati biex jiġi żgurat li l-appoġġ għall-forestrija fi ħdan il-politika ta’ żvilupp rurali jkun konsistenti, konformi mad-dispożizzjonijiet tal-għajnuna mill-istat u jimmassimizza l-effettività tagħha;

(ii) jistabbilixxu proċeduri adegwati biex jiġi żgurat li l-appoġġ ikun effettiv biex fil-fatt iżid il-valur ekonomiku taż-żoni forestali fejn isiru l-investimenti.

- Il-Kummissjoni għandha ttejjeb il-monitoraġġ tagħha tal-miżura biex jiġi żgurat li l-Istati Membri jimplimentawha f’konformità mal-objettivi speċifiċi stabbiliti. F’termini konkreti, l-Istati Membri għandhom jeħtieġu li l-benefiċjarji jipprovdu dettalji tal-valur taż-żoni forestali tagħhom kemm qabel kif ukoll wara l-investimenti li tingħatalhom l-għajnuna u l-korpi ta’ ġestjoni għandhom ikunu meħtieġa jivvalidaw dawn il-valuri.

INTRODUZZJONI

FORESTRIJA FL-UE

1. Fl-UE l-erja totali ta’ foresti u art imsaġġra oħra tirrappreżenta 177,8 miljun ettaru li huwa madwar 40 % tal-erja totali ta’ art fl-UE u huwa simili għall-erja ta’ art użata għal skopijiet agrikoli [1] (183,9 miljun ettaru). Il-Ġermanja, Spanja, Franza, il-Finlandja u l-Isvezja kollettivament jirrappreżentaw aktar minn tlieta minn ħamsa tal-art imsaġġra fl-UE. Il-Graff 1 juri d-distribuzzjoni tal-art imsaġġra fl-UE u l-importanza tagħha meta mqabbla mal-art agrikola f’kull Stat Membru.

GRAFF 1

ART FORESTALI U ART IMSAĠĠRA OĦRA VS ART AGRIKOLA FL-UE27

+++++ TIFF +++++

Sors: Eurostat.

2. Fl-2009, l-UE kienet tirrappreżenta madwar 12 % tal-produzzjoni dinjija tal-injam [2] bi 392,9 miljun m3 ta’ injam jitneħħa miż-żoni forestali u msaġġra tagħha. Il-forestrija, il-qtugħ tas-siġar u attivitajiet ta’ servizzi relatati jkopru l-produzzjoni ta’ injam, kif ukoll l-estrazzjoni u l-ġbir ta’ prodotti forestali li jikbru selvaġġi. Minbarra l-injam tond industrijali [3], il-forestrija tipproduċi injam għall-fjuwil. F’ċerti reġjuni oġġetti mhux tal-injam [4] jistgħu jkunu wkoll sors importanti ta’ introjtu lokali.

SJIEDA TAL-FORESTI

3. B’xi 16-il miljun sid privat tal-foresti, din il-kategorija tirrappreżenta madwar 60 % tas-sjieda tal-forestrija fl-UE. Azjendi forestali privati għandhom daqs medju ta’ 13-il ettaru, iżda l-maġġoranza ta’ foresti bi sjieda privata huma iżgħar minn 5 ettari [5]. Huwa stmat li individwi u familji huma sidien ta’ madwar 80 % taż-żoni forestali fi sjieda privata u l-bqija hija proprjetà ta’ istituzzjonijiet u kumpaniji privati [6]. L-erja ta’ foresti bi sjieda privata żdiedet fis-snin reċenti, u għadha qed tiżdied, prinċipalment minħabba l-afforestazzjoni ta’ art agrikola u, fl-Ewropa tal-Lvant, għall-privatizzazzjoni ta’ art forestali li qabel kienet ġiet nazzjonalizzata [7].

4. Min-naħa l-oħra, madwar 40 % tal-erja forestali fl-UE hija proprjetà pubblika. Is-sjieda pubblika tal-foresti tikkonsisti minn korpi nazzjonali, reġjonali jew provinċjali, intrapriżi tal-istat u muniċipalitajiet. Huwa stmat li l-foresti muniċipali jkopru inqas minn 15 % tal-erja totali ta’ foresti li huma proprjetà pubblika [8]. L-erja forestali kumplessiva li hija proprjetà pubblika naqset b’madwar 3 % bejn is-sena 2000 u l-2010. Madwar 75 % tal-foresti fil-Bulgarija, ir-Repubblika Ċeka, il-Greċja u l-Polonja huma proprjetà pubblika. Il-Graff 2 juri d-distribuzzjoni bejn is-sjieda pubblika u dik privata tal-foresti f’kull Stat Membru [9].

GRAFF 2

SJIEDA TAL-FORESTI FL-UE

+++++ TIFF +++++

Sors: Eurostat.

POLITIKA U APPOĠĠ TAL-UE FIL-QASAM TAL-FORESTRIJA: SFOND STORIKU

5. Sal-1992, l-azzjonijiet tal-UE relatati mal-forestrija kienu marbutin mal-politika agrikola. F’dak iż-żmien, l-iżvilupp u l-isfruttament tal-attivitajiet tal-forestrija fuq azjendi agrikoli kienet prijorità ewlenija sabiex jiġu offruti attività alternattiva u introjtu lil dawk involuti fl-agrikoltura [10]. Mill-1992 ‘l hawn, l-appoġġ għall-forestrija sar disponibbli mhux biss lill-bdiewa iżda wkoll lil persuni privati oħra u lill-awtoritajiet lokali [11].

6. Fl-1998, riżoluzzjoni tal-Kunsill dwar "Strateġija tal-Unjoni Ewropea għall-Foresti" [12] stabbilixiet qafas strateġiku għal azzjonijiet relatati mal-foresti b’appoġġ għal ġestjoni sostenibbli tal-foresti u r-rwol multifunzjonali tal-foresti bbażat fuq il-koordinazzjoni tal-politiki tal-foresti tal-Istati Membri u l-Unjoni.

7. Fl-2006, il-Kummissjoni f’kooperazzjoni mal-Istati Membri ħejjiet "Pjan ta" Azzjoni tal-UE dwar il-Foresti’ [13] bl-għan li jiġi pprovdut qafas għall-implimentazzjoni ta’ azzjonijiet relatati mal-foresti fil-livell tal-Unjoni u tal-Istati Membri. F’dan il-pjan, huwa pprovdut li l-Istati Membri jistgħu jinkoraġġixxu investimenti biex jiżdied il-valur ekonomiku tal-fo- resti għat-tisħiħ tal-kompetittività u l-vijabbiltà ekonomika tal-forestrija [14].

IL-POLITIKA TA’ ŻVILUPP RURALI 2007–13

8. Il-Politika ta’ ŻR hija implimentata permezz ta’ perjodi ta’ programmazzjoni pluriennali [15] u hija ffukata fuq tliet objettivi ċentrali [16], magħrufin bħala "assi tematiċi", li għandhom jinkisbu permezz ta’ sensiela ta’ miżuri ta’ appoġġ finanzjarju:

titjib tal-kompetittività tas-settur tal-agrikoltura u l-forestrija ("Assi 1");

titjib tal-ambjent u l-kampanja ("Assi 2");

titjib tal-kwalità tal-ħajja f’żoni rurali u l-inkoraġġiment tad-diversifikazzjoni tal-ekonomija rurali ("Assi 3").

Il-miżuri tal-iżvilupp rurali applikabbli għas-settur tal-forestrija huma prinċipalment taħt l-assi 1 u 2 [17].

MIŻURA 122: TITJIB TAL-VALUR EKONOMIKU TAL-FORESTI

9. Il-miżura 122 "Titjib tal-valur ekonomiku tal-foresti" [18] hija l-unika miżura speċifika għall-forestrija li hija definita taħt l-Assi 1 (titjib fil-kompetittività tas-settur tal-agrikoltura u l-forestrija). Il-miżura 122 hija inkluża fil-programmi għall-iżvilupp rurali mfassla minn 17-il Stat Membru [19]. L-appoġġ totali mill-FAEŻR ipprogrammat għal azzjonijiet taħt il-miżura jammonta għal EUR 534,72 miljun fil-perjodu 2007–13 filwaqt li l-pagamenti mill-FAEŻR kienu jikkorrispondu għal EUR 137,13 miljun (ara l-Anness 1 għal dettalji dwar l-allokazzjoni tar-riżorsi finanzjarji għall-miżura 122 u l-ammont ta’ żoni forestali fi sjieda privata skont l-Istat Membru).

10. Ir-responsabbiltà għall-ġestjoni finanzjarja tajba tal-infiq baġitarju għall-miżura "Titjib tal-valur ekonomiku tal-foresti" tinqasam bejn il-Kummissjoni u l-Istati Membri.

11. Fil-qafas ta’ din il-miżura, l-appoġġ għal investiment finanzjarju mill-FAEŻR jista’ jingħata għal foresti li huma proprjetà ta’ sidien privati jew l-assoċjazzjonijiet tagħhom jew ta’ muniċipalitajiet jew l-assoċjazzjonijiet tagħhom [20]. L-appoġġ huwa eskluż għal foresti u art imsaġġra oħra li huma proprjetà ta’ gvernijiet ċentrali jew reġjonali, jew ta’ korporazzjonijiet ikkontrollati mill-gvern, jew li huma proprjetà tal-Kuruna, jew ta’ persuni ġuridiċi li mill-inqas 50 % tal-kapital tagħhom ikun miżmum minn dawk l-entitajiet [21]. Huwa mistenni li madwar 88000 sid privat jew muniċipali tal-foresti se jibbenefikaw [22] mill-miżura. Sal- 31 ta’ Diċembru 2011, total ta’ 20662 proġett ta’ investiment kienu ġew ​app- rovati minn 15-il Stat Membru.

12. Skont il-bażi legali, operazzjonijiet appoġġati għat-titjib tal-"valur ekonomiku tal-foresti" jikkonċernaw investimenti fil-livell tal-"azjenda tal-fo- restrija" u jistgħu jinkludu investimenti għall-"apparat tal-ħsad", filwaqt li attivitajiet relatati ma’ riġenerazzjoni wara l-qtugħ finali huma esklużi mill-appoġġ [23]. L-investimenti għandhom ikunu bbażati fuq "pjanijiet ta’ ġestjoni tal-foresti" għal azjendi forestali "’l fuq minn ċertu daqs" definit mill-Istati Membri fil-programmi tagħhom. L-appoġġ finanzjarju huwa limitat għal 50 % tal-ammont ta’ investiment eliġibbli li huwa miżjud għal 60 % f’żoni anqas vantaġġati [24].

AMBITU U APPROĊĊ TAL-AWDITJAR

13. L-awditu ffoka fuq it-tfassil u l-implimentazzjoni tal-appoġġ għall-iżvilupp rurali taħt il-miżura 122 "Titjib tal-valur ekonomiku tal-foresti". L-objettiv prinċipali tal-awditu kien li jivvaluta jekk l-appoġġ għall-iżvilupp rurali għat-titjib tal-valur ekonomiku tal-foresti huwiex ġestit b’mod effiċjenti u effettiv.

14. B’mod aktar speċifiku, l-awditu ffoka fuq il-kwistjonijiet li ġejjin:

(a) It-tfassil tal-miżura huwa adegwat?

(b) Il-proċess ta’ implimentazzjoni huwa xieraq?

(c) Il-valutazzjoni tal-effettività tal-miżura hija sodisfaċenti?

15. L-awditu kopra kemm il-Kummissjoni kif ukoll Stati Membri magħżula. Fil-livell tal-Kummissjoni x-xogħol tal-awditjar kopra t-tfassil tal-miżura u l-attivitajiet ta’ ġestjoni tagħha, inkluża l-approvazzjoni tal-PŻR ippreżentati mill-Istati Membri u l-monitoraġġ tal-appoġġ finanzjarju taħt il-miżura. Fil-livell tal-Istati Membri, l-awditu tal-Qorti kien jinkludi żjajjar fi Spanja (Galicia), l-Italja (it-Toskana), l-Ungerija, l-Awstrija u s-Slovenja. Dawn l-Istati Membri kienu jirrappreżentaw aktar minn 50 % tan-nefqa totali ddikjarata għall-miżura 122 fil-perjodu ta’ programmazzjoni attwali 2007–13.

16. Ix-xogħol tal-awditjar kien magħmul minn intervisti mal-awtoritajiet ta’ ġestjoni responsabbli, eżaminar tal-PŻR u l-leġiżlazzjoni u l-proċeduri nazzjonali jew reġjonali rilevanti, b’mod partikolari dawk għall-għażla tal-proġetti ta’ investiment. Kampjun ta’ 50 proġett appoġġati saritilhom żjara fuq il-post biex jiġu vverifikati l-effetti tal-investimenti (ara l-Anness II għad-dettalji).

17. Barra minn hekk, il-Qorti bagħtet kwestjonarji lil żewġ Stati Membri li għażlu li ma jimplimentawx il-miżura minkejja li s-settur tal-forestrija tagħhom huwa importanti ħafna (il-Finlandja u l-Isvezja) u lil tliet Stati Membri li kienu ddikjaraw li ma kellhom ebda nfiq jew infiq limitat ħafna sa tmiem l-2010 minkejja li inizjalment kienu ppjanaw ammonti kbar ħafna ta’ nfiq taħt il-miżura (il-Bulgarija, il-Greċja u r-Rumanija).

OSSERVAZZJONIJIET

DGĦUFIJIET SINIFIKATI FIT-TFASSIL TAL-MIŻURA

DGĦUFIJIET FIL-ĠUSTIFIKAZZJONI KUMPLESSIVA TAL-MIŻURA

18. L-awditu eżamina jekk kienx hemm ġustifikazzjoni adegwata li tappoġġa t-tfassil tal-miżura u l-proposta tagħha.

19. Fil-preambolu għar-Regolament [25] huwa ddikjarat li l-foresti privati għandhom rwol importanti fl-attività ekonomika fiż-żoni rurali u, għalhekk, l-għajnuna mill-UE hija importanti sabiex ittejjeb u twessa’ l-valur ekonomiku tagħhom, biex iżżid id-diversifikazzjoni tal-produzzjoni u ttejjeb l-opportunitajiet tas-suq, f’setturi bħal dak tal-enerġija rinnovabbli, waqt li żżomm il-ġestjoni sostenibbli u r-rwol multifunzjonali tal-foresti. Il-preambolu għar-Regolament ma jagħmel ebda referenza espliċita għal foresti li huma proprjetà ta’ muniċipalitajiet.

20. L-awditu ma sab ebda analiżi SWOT [26] speċifika mill-Kummissjoni tas-sitwazzjoni fis-settur tal-forestrija fil-livell tal-UE li tiġġustifika l-proposta ta’ appoġġ finanzjarju speċifiku għat-titjib tal-valur ekonomiku tal-foresti ta’ sidien privati u muniċipalitajiet jew li tiddefinixxi l-interess pubbliku li għalih tali apoġġ għandu jirrispondi.

21. Biex jiġġustifikaw il-Miżura 122 is-servizzi tal-Kummissjoni sussegwentement irreferew għall-opinjonijiet u r-rapporti tal-Kumitat Permanenti tal-Forestrija, [27] li huma qiesu li kellhom jiġġustifikaw il-proposta tal-miżura 122. Madankollu l-ebda waħda minn dawn l-opinjonijiet ma kienet disponibbli għall-Kummissjoni qabel ma ħarġet il-proposta tagħha [28] lill-Kunsill dwar l-appoġġ għall-iżvilupp rurali mill-FAEŻR, li jissuġġerixxi nuqqas ta’ tħejjija dovuta.

22. F’xi każijiet, il-muniċipalitajiet jistgħu jkunu responsabbli mill-ġestjoni ta’ foresti li huma proprjetà ta’ awtoritajiet lokali oħra. Pereżempju, fit-Toskana, ir-reġjun iddelega lill-muniċipalitajiet il-ġestjoni ta’ foresti reġjonali. Għalkemm, fil-prattika, għal muniċipalità ma kien hemm ebda differenza bejn il-ġestjoni tal-foresti proprji tagħha u l-ġestjoni ta’ foresti reġjonali fdati lilha l-miżura 122 ma setgħetx tiġi applikata f’foresti reġjonali, li jissuġġerixxi xi inkoerenza fil-miżura.

KARATTERISTIĊI EWLENIN MHUX DEFINITI BIŻŻEJJED

VALUR EKONOMIKU TAL-FORESTI

23. Ir-regolamenti ma jistabbilixxux definizzjoni tal-"valur ekonomiku tal-foresti" li l-miżura 122 hija intenzjonata li ttejjeb, għalkemm huwa essenzjali li jkun hemm definizzjoni ċara sabiex jiġi vvalutat jekk il-proġetti ffinanzjati fil-fatt żidux jew le l-valur ekonomiku tal-foresti appoġġati taħt l-iskema [29] (ara l-paragrafu 49). Skont il-Eurostat [30] il-valur ekonomiku ta’ foresta essenzjalment jinkludi l-valur tal-art u l-valur tal-ħażna ta’ injam li jkun qed jikber fuqha. Madankollu, peress li għal dawn iż-żewġ valuri l-għodda ta’ kejl l-aktar oġġettiva hija l-prezz tas-suq, il-valur fis-suq ta’ ħabel art imsaġġra jista’ jvarja ħafna skont fatturi bħall-kapaċità tal-ħamrija għat-tkabbir, il-kompożizzjoni tal-ispeċi ta’ siġar, l-età tal-formazzjoni, il-post, l-aċċess u fatturi oħra. Barra minn hekk, tali valuri mhumiex faċilment disponibbli.

DAQS TAL-AZJENDA TAL-FORESTRIJA MQABBEL MAL-APPOĠĠ RIĊEVUT

24. Skont il-bażi legali, operazzjonijiet għat-titjib tal-valur ekonomiku tal-foresti jikkonċernaw investimenti fil-livell tal-azjenda tal-forestrija iżda t-terminu "azjenda tal-forestrija" mhux definit ulterjorment. Skont id-definizzjoni tal-Kummissjoni Ekonomika għall-Ewropa tan-Nazzjonijiet Uniti (UNECE) "azjenda" tfisser ħabel wieħed jew aktar ta’ art forestali u art imsaġġra oħra li jikkostitwixxu unità waħda mill-perspettiva ta’ ġestjoni jew ta’ utilizzazzjoni [31]. Fid-dawl ta’ dan ta’ hawn fuq, il-Qorti tqis li l-appoġġ għandu jiġi aġġustat skont il-ħtiġijiet partikolari ta’ benefiċjarju b’kont meħud tad-daqs tal-azjenda tal-forestrija tiegħu/tagħha. L-awditu sab diversi każijiet (l-Ungerija u s-Slovenja) ta’ appoġġ imħallas għall-akkwist ta’ makkinarju u tagħmir ġdid li kien jeċċedi kwalunkwe utilizzazzjoni possibbli li l-benefiċjarju seta’ jagħmel minnhom fl-azjenda tal-forestrija tiegħu (eż. ara l-paragrafu 33) [32].

DAQS TAL-BENEFIĊJARJU

25. Skont il-bażi legali l-appoġġ fis-settur tal-forestrija għandu jevita kwalunkwe effett negattiv fuq il-kompetizzjoni [33]. Għal miżuri oħra tal-forestrija (bħall-komponent tal-forestrija tal-miżura 123 [34]) l-appoġġ huwa limitat għall-mikrointrapriżi [35]. Peress li tali kundizzjoni mhix prevista għall-miżura 122 in-nuqqas ta’ kwalunkwe restrizzjoni preventiva f’termini ta’ daqs, attività ekonomika prinċipali jew status legali tal-benefiċjarju jista’ jirrinforza l-pożizzjoni fis-suq ta’ intrapriżi kbar [36].

PJANIJIET TA’ ĠESTJONI TAL-FORESTI

26. Skont il-bażi legali, l-investimenti għandhom ikunu bbażati fuq pjanijiet ta’ ġestjoni tal-foresti għal azjendi forestali ’l fuq minn ċertu daqs li għandu jiġi definit mill-Istati Membri fil-programmi tagħhom [37]. L-awditu sab li l-Istati Membri stabbilixxew daqsijiet differenti ħafna ta’ azjendi forestali li ‘l fuq minnhom kien jinħtieġ pjan ta’ ġestjoni tal-foresti u li fi Stat Membru (l-Awstrija) 99 % ta’ sidien privati tal-foresti kienu eżonerati minn dak l-obbligu [38].

ĦSAD U RIĠENERAZZJONI WARA L-QTUGĦ FINALI

27. Skont id-dispożizzjonijiet legali [39], operazzjonijiet appoġġati għat-titjib tal-valur ekonomiku tal-foresti jikkonċernaw investimenti fil-livell tal-azjenda tal-forestrija u jistgħu jinkludu investimenti għal apparat tal-ħsad, filwaqt li attivitajiet relatati ma’ riġenerazzjoni wara l-qtugħ finali huma esklużi mill-appoġġ. Il-Qorti tqis li ma jidhirx li huwa koerenti li minn naħa waħda jiġi appoġġat l-investiment f’apparat tal-ħsad u min-naħa l-oħra jiġi eskluż l-appoġġ għar-riġenerazzjoni wara l-qtugħ finali.

GĦALL-PROGRAMMI AWDITJATI, L-ANALIŻI INIZJALI QABEL L-ADOZZJONI MA KINITX ADEGWATA

28. Il-FAEŻR huwa implimentat fl-Istati Membri permezz ta’ Programmi għall-Iżvilupp Rurali li għandhom jinkludu evalwazzjoni ex ante u analiżi tas-sitwazzjoni f’termini ta’ punti ta’ saħħa, dgħufijiet u ħtiġijiet identifikati, kif ukoll l-istrateġija magħżula biex dawn jiġu ssodisfati u biex l-allokazzjoni ta’ riżorsi tkun ottimizata.

29. Fil-Programmi għall-Iżvilupp Rurali tal-ħames Stati Membri [40] jew reġjuni li saritilhom żjara, l-identifikazzjoni tal-ħtiġijiet, sal-punt safejn din saret, kienet tirrigwarda s-settur tal-forestrija fl-intier tiegħu, li jagħmilha diffiċli li jiġu stabbiliti rabtiet bejn ħtiġijiet u miżuri partikolari.

30. L-awditu sab li ġeneralment, tali ħtiġijiet ma kinux deskritti b’mod adeg- wat fil-Programmi għall-Iżvilupp Rurali (ara l-Kaxxa 1). B’mod partikolari, l-analiżi u l-ġustifikazzjoni tal-prijoritajiet tat-tipi differenti ta’ żoni forestali u benefiċjarji kienu insuffiċjenti. Barra minn dan, id-deskrizzjoni meħtieġa tal-opportunitajiet ekonomiċi kienet stipulata f’termini ġenerali biss jew lanqas biss ma kienet ġiet ippreżentata.

KAXXA 1

EŻEMPJI TA’ IDENTIFIKAZZJONI MHIX ĊARA TAL-ĦTIĠIJIET FIL-PŻR TAL-ISTATI MEMBRI

Fis-Slovenja, il-kapaċità baxxa ta’ investiment ġiet identifikata bħala dgħufija fis-settur tal-forestrija, madankollu ma kienx hemm analiżi separata tal-ħtiġijiet fir-rigward tat-tip ta’ benefiċjarji, sew jekk dawn kienu intrapriżi bħala entitajiet ġuridiċi jew persuni fiżiċi. B’konsegwenza ta’ dan, il-Qorti sabet li intrapriżi tal-forestrija b’kapaċità għolja ta’ investiment setgħu wkoll jibbenefikaw minn ammonti sinifikanti ta’ appoġġ pubbliku.

Fl-Awstrija, il-PŻR ma jistipulax liema dgħufijiet tas-settur forestali l-miżura hija intenzjonata li tirrimedja. Għalkemm fil-PŻR hemm estimu kwantitattiv taż-żoni mmirati mill-appoġġ, mhuwiex imfisser għaliex dawk iż-żoni jeħtieġu finanzjament pubbliku.

31. Il-Kummissjoni approvat il-programmi għall-iżvilupp rurali għalkemm dawn ma ddefinixxew ebda ħtieġa speċifika ta’ ebda sid privat tal-fo-​ resti għal appoġġ finanzjarju għat-titjib tal-valur ekonomiku tal-foresti tagħhom.

32. Il-Bulgarija, ir-Rumanija u l-Greċja, għalkemm kienu ppjanaw ammonti finanzjarji kbar, ma kienu ddikjaraw ebda nfiq sa tmiem l-2011 (il-Greċja u r-Rumanija) jew ammonti żgħar ħafna (il-Bulgarija). Il-Qorti ġiet infurmata minn dawn l-Istati Membri li l-awtoritajiet ta’ ġestjoni tagħhom kienu ddeċidew li jittrasferixxu l-ammonti tar-riżorsi finanzjarji ppjanati għall-miżura 122 għal miżuri oħra (il-Bulgarija u r-Rumanija allokaw mill-ġdid madwar 80 % u 33 % rispettivament tal-ammonti inizjalment ippjanati), għal implimentazzjoni aktar tard tal-miżuri fi ħdan il-perjodu ta’ programmazzjoni jew anke li jwaqqfu l-miżura (il-Greċja).

DGĦUFIJIET SINIFIKANTI FL-IMPLIMENTAZZJONI B’KUNSIDERAZZJONI TAL-OBJETTIVI STABBILITI

KAŻIJIET TA’ APPOĠĠ PUBBLIKU SPROPORZJONATAMENT GĦOLJIN META MQABBLA MAL-ĦTIĠIJIET REALI

33. Fir-rigward tar-relazzjoni bejn id-daqs taż-żoni forestali ddikjarati mill-applikanti u l-livell ta’ appoġġ pubbliku mogħti, l-awditu sab li ċerti Stati Membri (l-Ungerija u s-Slovenja), filwaqt li stabbilixxew limiti massimi relattivament għoljin għall-appoġġ pubbliku [41] ma stabbilixxew ebda proporzjonalità bejn id-daqs taż-żoni forestali ddikjarati mill-applikanti u l-livell ta’ appoġġ pubbliku li seta’ jingħata. Fi Stat Membru wieħed (is-Slovenja), benefiċjarju li kien iddikjara tliet ettari ta’ żoni forestali ġie approvat għal investiment ta’ EUR 1,1 miljun fir-rigward ta’ ħsad u ta’ makkinarju anċillari u rċieva EUR 375000 mill-FAEŻR. Stat Membru ieħor (l-Awstrija) sal-2009 ffinanzja benefiċjarji li ma kinux sidien tal-foresti għal investimenti għall-ipproċessar tal-bijomassa mingħajr ma ħtiġilhom li jiddikjaraw kwalunkwe żona forestali speċifika, pereżempju benefiċjarju, b’ebda art forestali ddikjarata ġie approvat għal proġett ta’ EUR 132000 u rċieva EUR17 000 mill-FAEŻR.

34. Madankollu fl-Ungerija, l-awtoritajiet ta’ ġestjoni biddlu r-rekwiżiti ta’ eliġibbiltà fl-2010 biex l-appoġġ ikun proporzjonali għad-daqs taż-żoni forestali reġistrati u llimitaw l-għajnuna għal massimu ta’ EUR 115 500.

INVESTIMENTI MHUX MEQJUSA KONFORMI MAD-DISPOŻIZZJONIJIET TAL-MIŻURA

35. Għalkemm l-appoġġ taħt il-miżura 122 jista’ jiġi pprovdut biss għall-investimenti, l-awditu sab każijiet ta’ appoġġ mogħti għal oġġetti li ma jservux għal żmien twil bħalma huma l-oġġetti konsumabbli b’ċiklu qasir (it-Toskana) [42] u l-ispejjeż operattivi għall-produzzjoni (l-Awstrija) [43]. Il-Qorti tqis li, inġenerali, l-akkwist ta’ tali oġġetti li ma jservux għal żmien twil mhuwiex investiment. B’mod simili, l-ispejjeż operattivi ma jistgħux jitqiesu bħala investimenti.

36. F’ċerti Stati Membri (l-Ungerija u s-Slovenja, ara l-Anness II) ma kien hemm ebda rekwiżit li l-benefiċjarji jkunu sidien ta’ jew jikru l-foresti fejn jistgħu jintużaw makkinarji li tingħatalhom l-għajnuna permezz ta’ għotjiet. Investimenti li jsiru minn kuntratturi/fornituri ta’ servizzi ma jistgħux jitqiesu bħala esklużivament għall-iskopijiet ta’ azjenda forestali speċifika u, b’hekk, ma jistgħux jitqiesu bħala eliġibbli taħt ir-regolament li jirregola (ara l-paragrafu 24).

IKUN AĦJAR JEKK ĊERTI AZZJONIJIET IFFINANZJATI TAĦT IL-MIŻURA 122 JINGĦATAW TAĦT MIŻURI OĦRA TAL-FAEŻR

37. L-appoġġ mill-FAEŻR huwa implimentat permezz ta’ multiċiplità ta’ miżuri, li bejniethom għandha tiġi żgurata l-konsistenza [44]. Fid-dawl tad-differenza fir-rata massima ta’ għajnuna li tista’ tingħata skont il-miżuri differenti, il-finanzjament ta’ operazzjoni taħt miżura waħda jew oħra mhuwiex newtrali f’termini baġitarji [45]. Għandu jiġi nnutat li l-awditu ma sab ebda każ ta’ finanzjament doppju tal-istess operazzjoni.

38. Madankollu, l-awditu sab każijiet ta’ investimenti appoġġati mill-miżura 122 li jikkorrispondu aħjar għall-iskop tal-miżura 121 "Mo- dernizzazzjoni ta’ azjendi agrikoli" li tappoġġa l-investimenti f’azjendi agrikoli għat-titjib tal-prestazzjoni kumplessiva tagħhom. Pereżempju, fl-Ungerija, l-akkwist ta’ makkinarju agrikolu kien iffinanzjat taħt il-miżura 122. Fit-Toskana, il-miżura 122 iffinanzjat ix-xiri ta’ magni ta’ tnixxif għall-qastan ikkultivat, ir-rinnovazzjoni ta’ bini ta’ azjendi agrikoli li ma jinsabx fuq art imsaġġra u li jintuża fi żmien il-ħsad għas-separazzjoni u l-ħżin temporanju tal-qastan, kif ukoll ir-rinnovazzjoni ta’ bini ta’ azjendi agrikoli għall-ħżin ta’ għodda u magni.

39. Fl-Italja, l-Ungerija u s-Slovenja, l-intrapriżi forestali ngħataw appoġġ għall-akkwist ta’ makkinarju għat-twettiq ta’ operazzjonijiet li jużaw l-injam bħala materja prima qabel ma jiġi sserrat b’mod industrijali f’impjant għas-serrar tal-injam (qtugħ tas-siġar, tneħħija tal-qoxra, qtugħ f’biċċiet, trasport) jew qabel l-operazzjonijiet ta’ pproċessar (qtugħ ta’ injam f’laqx, qsim ta’ injam, produzzjoni ta’ twavel u pallets). Fl-Awstrija, il-kostruzzjoni ta’ mħażen u impjanti ta’ tnixxif u l-akkwist ta’ kontejners tat-trasport kienu appoġġati. Il-Qorti tqis li dawn l-investimenti ma jaqblux daqshekk mal-objettivi tal-miżura 122, iżda pjuttost ma’ dawk tal-miżura "iż-żieda fil-valur tal-prodotti tal-forestrija" (il-miżura 123) peress li l-investimenti jikkonċernaw l-injam li jitneħħa mill-foresta, mhux il-foresta, li hija magħmula minn siġar ħajjin.

MHUX L-INVESTIMENTI KOLLHA PER SE JŻIDU L-VALUR EKONOMIKU TAL-FORESTI

40. L-awditu sab li l-parti l-kbira tal-investimenti appoġġati mill-miżura jistgħu jiġu raggruppati f’żewġ kategoriji, xogħol tal-forestrija u makkinarju. Fl-ewwel każ (rmondar, żbir, eċċ.), il-Qorti tqis li, inġenerali, tali xogħlijiet itejbu l-valur fis-suq tal-formazzjonijiet forestali: il-produzzjoni ta’ injam ta’ kwalità hija strettament relatata mad-densità tas-siġar li tittejjeb permezz tal-irmondar, filwaqt li ż-żbir għandu l-għan li jnaqqas l-għadd ta’ għoqod fit-twavel tal-injam, li jżid il-valur tiegħu fis-suq (ara l-Kaxxa 2).

KAXXA 2

EŻEMPJU TAL-EFFETTI TAX-XOGĦOL TAL-FORESTRIJA FFINANZJATA MILL-MIŻURA 122 (XELLUG) META MQABBLA MA’ ŻONI FORESTALI MINGĦAJR KURA TAL-FORESTRIJA (LEMIN)

+++++ TIFF +++++

+++++ TIFF +++++

41. Fir-rigward tal-investimenti f’makkinarju, il-Qorti tqis li s-sempliċi fatt tal-akkwist ta’ magna, li tista’ tintuża f’żona forestali iżda wkoll f’żoni oħra bħal dawk agrikoli, ma jimplikax per se żieda fil-valur ta’ kwalunkwe żona forestali speċifika li tappartjeni għas-sid tal-makkinarju. Matul il-missjonijiet ta’ awditjar tagħha l-Qorti sabet li bosta sidien tal-foresti għandhom ukoll attività agrikola u li f’ħafna każijiet il-miżura 122 iffinanzjat l-akkwist ta’ makkinarju li jista’ ugwalment jintuża għal skopijiet agrikoli bħal trakkijiet, tratturi agrikoli, magni tal-ħrit, xtiebi, makkinarju għat-tidmil ta’ fertilizzanti, gafef, eċċ. (ara l-Kaxxa 3).

KAXXA 3

EŻEMPJI TA’ MAKKINARJU AGRIKOLU FFINANZJAT MILL-MIŻURA 122

+++++ TIFF +++++

+++++ TIFF +++++

+++++ TIFF +++++

+++++ TIFF +++++

IL-VALUTAZZJONI TAL-EFFETTIVITÀ TAL-APPOĠĠ MA KINITX SODISFAĊENTI

L-INDIKATURI MHUMIEX IKEJLU B’MOD ADEGWAT L-ILĦUQ TAL-OBJETTIVI OPERAZZJONALI

42. F’konformità mal-leġiżlazzjoni [46], tfassal "Qafas Komuni ta’ Monitoraġġ u Evalwazzjoni" (CMEF) f’kooperazzjoni bejn il-Kummissjoni u l-Istati Membri. Ir-regolament jistipula li l-progress, l-effiċjenza u l-effettività tal-programmi għall-iżvilupp rurali fir-rigward tal-objettivi tagħhom għandhom jitkejlu permezz ta’ indikaturi marbuta mas-sitwazzjoni bażika kif ukoll mal-eżekuzjoni finanzjarja, l-outputs, ir-riżultati u l-impatt tal-programmi [47].

43. Fir-rigward tal-miżura 122, il-Kummissjoni ħarġet linji gwida li jistabbilixxu bħala l-indikaturi tal-output l-għadd ta’ azjendi forestali li rċevew appoġġ għall-investiment u l-volum totali tal-investiment, u bħala indikaturi tar-riżultati l-għadd ta’ azjendi li jintroduċu prodotti u / jew tekniki ġodda u ż-żieda fil-valur miżjud gross (VMG) f’azjendi appoġġati.

44. Il-Qorti tinnota li dawn l-indikaturi tal-output ma jkejlux il-kisba ta’ kwalunkwe objettiv operazzjonali, li huwa konsegwenza inevitabbli tal-fatt li l-objettivi ma kinux ġew definiti b’mod ċar għal din il-miżura.

MISTOQSIJIET GĦALL-VALUTAZZJONI TAT-TITJIB TAL-VALUR EKONOMIKU TAL-FORESTI KELLHOM IKUNU MMIRATI AĦJAR

45. Is-CMEF jipprovdi wkoll għal evalwazzjoni ta’ nofs it-terminu li għandha titwettaq fl-2010 minn evalwaturi indipendenti. Għall-miżura 122 il-mistoqsijiet tal-evalwazzjoni huma relatati mad-diversifikazzjoni tal-produzzjoni [48], it-titjib tal-aċċess għas-suq u s-sehem mis-suq, il-ġestjoni sostenibbli tal-foresti u l-kompetittività tal-azjendi forestali.

46. Il-Qorti tqis li l-ebda waħda minn dawn il-mistoqsijiet ma tippermetti valutazzjoni komprensiva ta’ jekk il-miżura rriżultatx f’xi titjib tal-valur ekonomiku tal-foresta. Il-mistoqsijiet relatati mas-sehem mis-suq u l-kompetittività tal-azjendi forestali mhumiex rilevanti għall-valutazzjoni tal-prestazzjoni tal-miżura f’dawk l-azjendi benefiċjarji li ma jwettqux attività kummerċjali. Barra minn hekk, ir-rapporti ta’ evalwazzjoni ġeneralment jirreferu għat-tweġibiet mill-benefiċjarji għal kwestjonarji ta’ evalwazzjoni jew jirriproduċu data statistika globali dwar is-settur tal-forestrija, u ma jipprovdu ebda informazzjoni konkreta dwar l-effetti tal-miżura 122 fuq il-valur ekonomiku tal-foresti.

EBDA DETERMINAZZJONI TAL-VALUR TAŻ-ŻONI FORESTALI QABEL U WARA L-INVESTIMENTI

47. L-awditu sab li l-ebda wieħed mill-Istati Membri jew mir-reġjuni li saritilhom żjara matul l-awditu ma kien stabbilixxa proċeduri adegwati biex jiġi ddeterminat l-effett tal-azzjonijiet kofinanzjati mill-FAEŻR fuq il-valur ekonomiku taż-żoni forestali (art forestali u formazzjonijiet) involuti, u lanqas ma kien meħtieġ li l-benefiċjarji jindikaw dan. Il-valur taż-żoni forestali qabel l-investiment ma kienx iddeterminat u mqabbel mas-sitwazzjoni wara l-investimenti ffinanzjati mill-miżura. Fin-nuqqas ta’ tali valutazzjonijiet, li mhumiex faċilment disponibbli, huwa diffiċli li jiġi ddeterminat jekk l-objettivi tal-miżura ntlaħqux.

L-EFFETTIVITÀ F’GĦADD KBIR TA’ PROĠETTI AWDITJATI HIJA FQIRA

48. Il-Qorti vvalutat, għal 50 proġett awditjati matul iż-żjarat tal-awditjar, jekk dawn laħqux l-objettivi stabbiliti mill-miżura (li jitjieb il-valur ekonomiku tal-foresti).

49. Il-Qorti sabet li ftit minnhom biss tejbu l-valur ekonomiku tal-foresti, jew billi tejbu l-valur tal-art (bini ta’ trejqiet u toroq forestali) jew il-valur tal-formazzjonijiet (operazzjonijiet ta’ silvikultura bħaż-żbir jew l-irmon- dar). Għall-proġetti l-oħra l-Qorti ma sabitx evidenza suffiċjenti dwar ir-rilevanza tagħhom jew dwar il-kontribut sinifikanti tagħhom għat-titjib tal-valur tal-foresti, peress li kienu jikkonċernaw:

(a) l-agrikoltura (siġar tal-qastan [49], mergħat, imsajġar b’rotazzjoni qasira, makkinarju agrikolu, u bini ta’ azjendi agrikoli);

(b) l-ipproċessar u l-kummerċjalizzazzjoni tal-injam (tagħmir għall-qtugħ ta’ injam f’laqx għall-fjuwil u t-tnixxif jew is-serrar sussegwenti, imħażen, kontejners tat-trasport); u

(c) spejjeż operattivi għall-produzzjoni tal-injam (ħsad, qtugħ f’laqx u tnixxif, oġġetti konsumabbli bħal owverols, xedd tas-saqajn u ingwanti).

PERJODU TA’ PROGRAMMAZZJONI 2014-20

50. F’Ottubru 2011, il-Kummissjoni ppreżentat proposta għal regolament dwar appoġġ għall-iżvilupp rurali għall-perjodu ta’ programmazzjoni 2014-20 [50]. L-abbozz ta’ regolament jipproponi li appoġġ għal investimenti "marbuta mat-titjib tal-valur ekonomiku tal-foresti" għandu "jingħata lil sidien ta’ foresti privati, muniċipalitajiet u l-assoċjazzjonijiet tagħhom" [51]. L-investimenti għandhom ikunu fil-livell tal-azjenda forestali u jistgħu jinkludu investimenti għal makkinarju u prattiki tal-ħsad li ma jagħmlux ħsara lill-ħamrija u lir-riżorsi.

51. Għal darb’oħra fil-proposta ma tingħata ebda indikazzjoni għala d-dispożizzjoni tindirizza s-sidien privati inġenerali, u mhux kategoriji speċifiċi ta’ sidien jew sitwazzjonijiet speċifiċi ta’ ċerti sidien privati.

52. Fl-Opinjoni tagħha Nru 1/2012, il-Qorti nnutat li għalkemm fl-abbozz ta’ regolament miżura waħda għandha tkopri t-tipi kollha ta’ appoġġ għall-investimenti tal-forestrija, u s-submiżuri rilevanti kollha huma msemmija f’artikolu wieħed [52], kull waħda minnhom tibqa’ rregolata minn rekwiżiti u dispożizzjonijiet speċifiċi.

53. Il-Qorti tqis li jekk il-proposta tal-Kummissjoni tiġi adottata mingħajr ebda tibdil, il-problemi nnutati f’dan ir-rapport x’aktarx jippersistu fil-perjodu ta’ programmazzjoni li jmiss.

KONKLUŻJONIJIET U RAKKOMANDAZZJONIJIET

54. Il-miżura speċifika 122 "titjib tal-valur ekonomiku tal-foresti" ġiet introdotta fil-perjodu ta’ programmazzjoni 2007–13. L-awditu tal-Qorti kixef nuqqasijiet f’termini ta’ tfassil, implimentazzjoni u monitoraġġ tal-miżura. Konsegwentement, il-Qorti tikkonkludi li l-Kummissjoni u l-Istati Membri ma ġestewx l-aspetti awditjati tal-appoġġ għat-titjib tal-valur ekonomiku tal-foresti b’mod effiċjenti u effettiv. B’kunsiderazzjoni partikolari għall-fatt li huwa propost li tali appoġġ jinżamm għall-perjodu ta’ programmazzjoni 2014-20 li jmiss, il-Qorti tagħmel ir-rakkomandazzjonijiet stipulati hawn taħt.

DGĦUFIJIET SINIFIKANTI FIT-TFASSIL TAL-MIŻURA

55. L-awditu identifika dgħufijiet serji fit-tfassil tal-miżura li jfixklu b’mod sinifikanti l-implimentazzjoni b’suċċess tagħha, kif imfisser hawn taħt.

56. Il-Kummissjoni ma analizzatx speċifikament is-sitwazzjoni fis-settur tal-forestrija fil-livell tal-UE sabiex tiġġustifika l-proposta ta’ appoġġ finanzjarju speċifiku għat-titjib tal-valur ekonomiku tal-foresti ta’ sidien privati u muniċipalitajiet jew li tiddefinixxi l-interess pubbliku li għalih tali apoġġ għandu jirrispondi (il-paragrafi 18 sa 22).

57. Karatteristiċi ewlenin tal-miżura ma ġewx definiti fid-dispożizzjonijiet legali, jiġifieri t-tifsira ta’ "valur ekonomiku tal-foresti" u x’inhi "azjenda tal-forestrija". Barra minn dan, ma kien hemm ebda kundizzjonijiet partikolari dwar id-daqs, l-attività ekonomika prinċipali jew l-istatus legali ta’ benefiċjarji potenzjali biex jiġu evitati riskji ta’ distorsjoni potenzjali tal-kompetizzjoni (il-paragrafi 23 sa 25).

58. L-Istati Membri stabbilixxew daqsijiet differenti ħafna ta’ azjendi forestali li ‘l fuq minnhom kien jinħtieġ pjan ta’ ġestjoni tal-foresti, b’firxa minn daqs minimu stabbilit sabiex iż-żoni forestali taħt pjan ta’ ġestjoni żdied għal limitu minimu tant għoli li fil-prattika fi Stat Membru (l-Awstrija) 99 % ta’ sidien privati tal-foresti kienu eżonerati minn dak l-obbligu (il-paragrafu 26).

59. Barra dan, il-ħtiġijiet ma ġewx deskritti b’mod adegwat fil-PŻR mill-Istati Membri. L-awditu sab bosta każijiet ta’ analiżi inizjali inadegwata tal-ħtiġijiet speċifiċi fir-rigward tal-miżura jew li l-miżura ma weġbitx għal xi ħtiġijiet speċifiċi jew urġenti fl-Istati Membri (il-paragrafi 28 sa 31). Bosta Stati Membri waqqfu l-miżura jew riallokaw il-parti l-kbira tal-ammonti allokati favur miżuri oħra (il-paragrafu 32).

RAKKOMANDAZZJONI 1

Il-Kummissjoni għandha:

- tiddefinixxi u tivvaluta l-ħtiġijiet tal-UE għat-titjib tal-valur ekonomiku tal-foresti,

- tiddefinixxi b’mod ċar il-karatteristiċi ewlenin li jiżguraw li l-appoġġ tal-UE jiġi mmirat biex jindirizza dawk il-ħtiġijiet, u b’hekk jinħoloq valur miżjud tal-UE.

RAKKOMANDAZZJONI 2

L-Istati Membri għandhom:

- jiddeskrivu b’mod adegwat fil-PŻR tagħom il-ħtiġijiet u l-opportunitajiet ekonomiċi speċifiċi tat-tipi differenti ta’ żoni forestali u benefiċjarji,

- itejbu l-ġestjoni tal-foresti billi jipprovdu għall-elaborazzjoni ta’ pjanijiet ta’ ġestjoni tal-foresti għall-parti l-kbira tal-azjendi forestali u l-promozzjoni taċ-ċertifikazzjoni ta’ żoni forestali.

DGĦUFIJIET SINIFIKANTI FL-IMPLIMENTAZZJONI B’KUNSIDERAZZJONI TAL-OBJETTIVI STABBILITI

60. L-awditu sab bosta dgħufijiet fl-implimentazzjoni tal-miżura (il-pa- ragrafi 33 sa 41). Għaldqastant il-Qorti kkonkludiet li, f’ċerti aspetti, il-proċess ta’ implimentazzjoni ma kienx xieraq.

61. B’mod partikolari, il-Qorti sabet każijiet ta’ appoġġ pubbliku li kienu sproporzjonatament għoljin meta mqabbla mal-ħtiġijiet reali (il-paragrafi 33 sa 34). Skont l-approċċ tal-Istat Membru, ħafna mill-proġetti li sussegwentement ġew iffinanzjati ma kinux konformi mad-dispożizzjonijiet tal-miżura, pereżempju nstabu każijiet ta’ appoġġ mogħti għal oġġetti li ma jservux għal żmien twil u spejjeż operattivi għall-produzzjoni u ta’ għajnuna li fil-fatt tappoġġa l-qtugħ (il-paragrafi 35 sa 36). Barra minn hekk, l-Istati Membri appoġġaw operazzjonijiet taħt il-miżura 122 li ma jikkorrispondux mal-objettivi tal-miżura u li jkunu ffinanzjati b’mod aktar adatt minn miżuri oħra b’rekwżiti ta’ eliġibbiltà u b’rati ta’ għajnuna għall-finanzjament differenti, normalment aktar baxxi (il-paragrafi 37 sa 39).

62. Mhux l-investimenti kollha per se jżidu l-valur ekonomiku tal-foresti. Ir-rabta inerenti bejn l-għajnuna mogħtija u titjib possibbli tal-valur ekonomiku ta’ foresta kienet tvarja skont it-tipoloġija tal-investiment (il-paragrafi 40 sa 41).

RAKKOMANDAZZJONI 3

L-Istati Membri għandhom:

- jistabbilixxu rekwiżiti adegwati biex jiġi żgurat li l-appoġġ għall-forestrija fi ħdan il-politika ta’ żvilupp rurali jkun konsistenti, konformi mad-dispożizzjonijiet tal-għajnuna mill-istat u jimmassimizza l-effettività tagħha,

- jistabbilixxu proċeduri adegwati biex jiġi żgurat li l-appoġġ ikun effettiv biex iżid fil-fatt il-valur ekonomiku taż-żoni forestali fejn isiru l-investimenti.

IL-VALUTAZZJONI TAL-EFFETTIVITÀ TAL-APPOĠĠ MA KINITX SODISFAĊENTI

63. B’riżultat tal-awditu, il-Qorti tqis li nuqqasijiet importanti fixklu l-va- lutazzjoni tal-effettività tal-appoġġ.

64. Is-CMEF mhuwiex adegwat biex jivvaluta l-impatt tal-appoġġ finanzjarju taħt il-miżura 122 peress li l-indikaturi tal-prestazzjoni u l-mistoqsijiet tal-evalwazzjoni inklużi fis-CMEF ma jippermettux li jiġi ddeterminat jekk l-investimenti ffinanzjati rriżultawx f’titjib tal-valur ekonomiku tal-foresti fejn dawn twettqu (il-paragrafi 42 sa 46).

65. L-Istati Membri ma ddeterminawx jew ma ħtiġux li l-benefiċjarji jiddeterminaw il-valur taż-żoni forestali qabel u wara l-investimenti. In-nuqqas ta’ valutazzjonijiet fil-livell tal-Istati Membri jew dak reġjonali dwar iż-żieda effettiva tal-valur tal-foresti fejn l-azzjonijiet kienu appoġġati jfixkel il-valutazzjoni fir-rigward tal-kisba tal-objettiv prinċipali tal-miżura, u għalhekk ukoll il-valutazzjoni tal-effettività tal-appoġġ (il-paragrafu 47).

66. Il-Qorti sabet li kienu ftit biss mill-proġetti awditjati li tejbu l-valur ekonomiku tal-foresti, jew billi tejbu l-valur tal-art (bini ta’ trejqiet u toroq forestali) jew il-valur tal-formazzjonijiet (operazzjonijiet ta’ silvikultura bħaż-żbir jew l-irmondar).

RAKKOMANDAZZJONI 4

Il-Kummissjoni għandha ttejjeb il-monitoraġġ tagħha tal-miżura biex jiġi żgurat li l-Istati Membri jimplimentawha f’konformità mal-objettivi speċifiċi stabbiliti. F’termini konkreti, l-Istati Membri għandhom jeħtieġu li l-benefiċjarji jipprovdu dettalji tal-valur taż-żoni forestali tagħhom kemm qabel kif ukoll wara l-investimenti li tingħatalhom l-għajnuna u l-korpi ta’ ġestjoni għandhom ikunu meħtieġa jivvalidaw dawn il-valuri.

Dan ir-rapport ġie adottat mill-Awla I, immexxija mis-Sur Ioannis SARMAS, Membru tal-Qorti tal-Awdituri, fil-Lussemburgu fil-laqgħa tagħha tat- 12 ta’ Ġunju 2013.

Għall-Qorti tal-Awdituri

+++++ TIFF +++++

Vítor Manuel da Silva Caldeira

President

[1] DĠ Agrikoltura u Żvilupp Rurali, Agriculture in the EU — Statistical and Economic information 2011 (Agrikoltura fl-UE — Informazzjoni Statistika u Ekonomika 2011), Marzu 2012.

[2] L-ammonti li jitneħħew huma kejl komuni tad-dimensjoni tal-estrazzjoni ta’ injam mill-foresti.

[3] "Injam tond industrijali" huwa intiż bħala l-injam kollu li jitneħħa minn foresta u li ma jintużax għal fjuwil.

[4] Il-foresti huma sors għal prodotti estratti mill-foresti, inklużi raża, tannin, għalf, pjanti mediċinali, frott tal-bosk, ġewż, għeruq, faqqiegħ, żrieragħ u għasel.

[5] DĠ Agrikoltura u Żvilupp Rurali H4, Report on the implementation of forestry measures under the rural development Regulation 1698/2005 for the period 2007-2013 (Rapport dwar l-implimentazzjoni ta’ miżuri tal-forestrija taħt ir-Regolament 1698/2005 dwar l-iżvilupp rurali għall-perjodu 2007-2013), Marzu 2009.Sors ieħor jindika li f’disa’ Stati Membri li sarilhom stħarriġ 61 % tal-azjendi forestali privati kollha għandhom erja ta’ inqas minn ettaru u 86 % tal-azjendi kollha jappartjenu għall-klassijiet ta’ daqs sa 5 ettari (Prospects for market supply of wood and other forest products from areas with fragmented forest-ownership structures — Final study report BOKU University, (Prospetti għall-provvista fis-suq ta’ injam u prodotti forestali oħra minn żoni bi strutturi frammentati ta’ sjieda forestali — Rapport ta’ studju finali Università ta’ BOKU), Vjenna, 2010).

[6] Unità ta’ Kollegament MCPFE Varsavja, UNECE, FAO, State of Europe’s forests 2007.The MCPFE report on sustainable forest management in Europe (L-istat tal-foresti fl-Ewropa 2007. Ir-rapport tal-MCPFE dwar ġestjoni sostenibbli tal-foresti fl-Ewropa), Varsavja, 2007, p. 81.

[7] UNECE, FAO, Geneva timber and forest study paper 20. European forest sector outlook study (Dokument ta’ studju 20 ta’ Ġinevra dwar l-injam u l-foresti. Studju ta’ prospettiva dwar is-settur forestali Ewropew), Ġinevra, 2005, p. 115.

[8] Unità ta’ Kollegament MCPFE Varsavja, UNICE, FAO, State of Europe’s forests 2007. The MCPFE report on sustainable forest management in Europe (L-istat tal-foresti fl-Ewropa 2007. Ir-rapport tal-MCPFE dwar ġestjoni sostenibbli tal-foresti fl-Ewropa), Varsavja, 2007, p. 81: L-ikbar sehem ta’ foresti pubbliċi huwa proprjetà tal-Istat (85 %), il-bqija prinċipalment tal-bliet, bliet żgħar, muniċipalitajiet u gvernijiet provinċjali.

[9] Malta ma għandhiex art imsaġġra.

[10] Ir-Regolament tal-Kunsill (KEE) Nru 4256/88 tad- 19 ta’ Diċembru 1988, li jistabbilixxi d-dispożizzjonijiet għall-implimentazzjoni tar-Regolament (KEE) Nru 2052/88 fir-rigward tat-Taqsima tal-Gwida tal-FAEGG (ĠU L 374, 31.12.1988, p. 25), ir-Regolament tal-Kunsill (KEE) Nru 1610/89 tad- 29 ta’ Mejju 1989 li jistabbilixxi d-dispożizzjonijiet għall-implimentazzjoni tar-Regolament (KEE) Nru 4256/88 fir-rigward tal-iskema għall-iżvilupp u l-aħjar użu ta’ art imsaġġra f’żoni rurali fil-Komunità (ĠU L 165, 15.6.1989, p. 3), ir-Regolament tal-Kunsill (KEE) Nru 2328/91 tal- 15 ta’ Lulju 1991 dwar it-titjib tal-effiċjenza ta’ strutturi agrikoli (ĠU L 218, 6.8.1991, p. 1).

[11] Ir-Regolament tal-Kunsill (KE) Nru 2080/92 tat- 30 ta’ Ġunju 1992 li jistabbilixxi skema ta’ għajnuna Komunitarja għal miżuri tal-forestrija fl-agrikoltura (ĠU L 215, 30.7.1992).

[12] Ir-Riżoluzzjoni tal-Kunsill tal- 15 ta’ Diċembru 1998 dwar strateġija forestali għall-Unjoni Ewropea (ĠU C 56, 26.2.1999, p. 1).

[13] COM(2006) 302 final tal- 15 ta’ Ġunju 2006.

[14] COM(2006) 302 final, p. 6.

[15] L-Istati Membri huma responsabbli mit-tfassil tal-programmi għall-iżvilupp rurali u mill-preżentazzjoni tagħhom lill-Kummissjoni għall-approvazzjoni. L-Istati Membri huma wkoll responsabbli mill-ġestjoni ta’ kull programm għall-iżvilupp rurali b’mod effiċjenti u effettiv u b’mod partikolari mill-għażla ta’ operazzjonijiet għall-finanzjament. Il-Kummissjoni għandha tapprova l-programmi ta’ ŻR u tivverifika li s-sistemi ta’ ġestjoni u kontroll jeżistu u jiffunzjonaw tajjeb fl-Istati Membri (l-Artikolu 75 tar-Regolament tal-Kunsill (KE) Nru 1698/2005 tal- 20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (ĠU L 286M, 4.11.2010, p. 26),).

[16] L-Artikolu 4 tar-Regolament (KE) Nru 1698/2005.

[17] Il-Miżuri Nri 122, 123, 124, 125, 221, 222, 223, 224, 225, 226, 227, kif ikkodifikati fl-Anness II għar-Regolament tal-Kummissjoni (KE) Nru 1974/2006 tal- 15 ta’ Diċembru 2006 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (ĠU L 368, 23.12.2006, p. 15).

[18] L-Artikolu 27 tar-Regolament (KE) Nru 1698/2005.

[19] BG, CZ, DE(1), EE, ES(7), FR (5), IT(20), LV, LT, LU, HU, AT, PT(3), RO, SI, SK, UK(2).

[20] L-Artikolu 27 tar-Regolament (KE) Nru 1698/2005.

[21] L-Artikolu 30(4) tar-Regolament (KE) 1974/2006.

[22] DĠ Agrikoltura u Żvilupp Rurali H4 Report on the implementation of forestry measures under the rural development Regulation 1698/2005 for the period 2007-2013 (Rapport dwar l-implimentazzjoni ta’ miżuri tal-forestrija taħt ir-Regolament 1698/2005 dwar l-iżvilupp rurali għall-perjodu 2007-2013), Marzu 2009.

[23] L-Artikolu 18 tar-Regolament (KE) Nru 1974/2006.

[24] L-Anness I tar-Regolament (KE) Nru 1698/2005, "ammonti u rati ta’ appoġġ".

[25] Il-premessa 22 tar-Regolament (KE) Nru 1698/2005.

[26] Analiżi SWOT: Analiżi tal-Qawwiet, id-Dgħufijiet, l-Opportunitajiet u t-Theddid. Din għandha l-għan li tiżviluppa, teżamina u taġġorna l-istrateġija u l-ippjanar b’kont meħud tal-ħtiġijiet tal-partijiet interessati u tar-riżorsi disponibbli.

[27] L-opinjonijiet tal-KPF għall-ġustifikazzjoni tal-ħtiġijiet speċifiċi għall-appoġġ għall-investiment taħt il-miżura 122: (a) l-opinjoni tal-KPF dwar it-tibdil fil-klima u l-forestrija; (b) l-opinjoni tal-KPF dwar il-mobilizzazzjoni tal-injam; (c) l-opinjoni tal-KPF dwar metodi ta’ valutazzjoni u finanzjament għal injam u servizzi forestali mhux tal-injam u; (d) l-opinjoni tal-KPF dwar miżuri tal-forestrija fl-iżvilupp rurali.

[28] COM(2004) 490 final tal- 14 ta’ Lulju 2004.

[29] Barra minn hekk, hemm kumplessità inerenti marbuta mal-fatt li l-outputs konkreti ta’ bosta investimenti forestali jistgħu jiġu aċċertati biss fuq terminu twil, u sa dak iż-żmien il-valur tal-foresti jista’ jkun dipendenti inqas fuq xi investimenti li jkunu saru milli fuq ċirkostanzi oħra jew fatturi tas-suq.

[30] Eurostat, The European Framework for integrated Environmental and Economic Accounting for Forests — IEEAF (Il-Qafas Ewropew għall-Kontabbiltà Ambjentali u Ekonomika integrata għall-Foresti – IEEAF), l-Uffiċċju tal-Pubblikazzjonijiet Uffiċjali tal-Komunitajiet Ewropej, il-Lussemburgu, 2002.

[31] Sors: UNECE/FAO Temperate and Boreal Forest Resource Assessment 2000 (TBFRA-2000) Database (Database tal-Valutazzjoni tar-Riżorsi Forestali f’Żoni bi Klima Moderata u dawk Boreali 2000 (TBFRA-2000)).

[32] Għadd ta’ proprjetajiet separati ġestiti taħt strateġija korporattiva waħda jistgħu jikkostitwixxu azjenda tal-forestrija skont id-definizzjoni tal-UNECE u b’hekk b’dan il-mod jirċievu appoġġ pubbliku iżda dan ma kienx il-każ fil-każijiet awditjati tal-Ungerija u s-Slovenja.

[33] Il-preambolu (32) tar-Regolament (KE) Nru 1698/2005: "Dan l-appoġġ (fil-forestrija) għandu jevita d-distorsjoni tal-kompetizzjoni u m’għandux jinfluwenza s-suq".

[34] Il-miżura "Żieda fil-valur tal-prodotti agrikoli u tal-forestrija" (il-miżura 123), l-Artikolu 28(3) tar-Regolament (KE) Nru 1698/2005: "Fil-każ tal-forestrija l-appoġġ għandu jkun limitat għall-mikrointrapriżi".

[35] Jiġifieri, intrapriżi li jimpjegaw inqas minn għaxar persuni u li jkollhom fatturat annwali u/jew total annwali fil-karta tal-bilanċ li ma jaqbiżx EUR 2 miljun.

[36] Fir-risposta lill-Qorti, għall-mistoqsija għala ma attivawx il-miżura, l-awtoritajiet Svediżi spjegaw li ma għandux jingħata appoġġ għall-iskop li tiżdied il-produzzjoni jew il-valur tal-proprjetà immobbli peress li dan jista’ jikkawża distorzjoni tal-kompetizzjoni bejn is-sidien tal-foresti. B’kuntrast, l-appoġġ jingħata biss għal skopiniet ambjentali.

[37] L-Artikolu 27(2) tar-Regolament (KE) Nru 1698/2005. Il-pjanijiet ta’ ġestjoni tal-foresti xierqa għad-daqs u l-użu taż-żona tal-foresta għandhom ikunu bbażati fuq il-leġiżlazzjoni nazzjonali rilevanti kif ukoll il-pjanijiet tal-użu tal-art eżistenti u dawn għandhom ikopru biżżejjed ir-riżorsi tal-foresti (l-Artikolu 18 tar-Regolament (KE) Nru 1974/2006).

[38] Filwaqt li fi Stat Membru (Spanja) ġie stabbilit daqs minimu ta’ 15-il ettaru sabiex jiżdiedu ż-żoni forestali taħt il-pjan ta’ ġestjoni, f’ieħor (l-Awstrija), il-programm għall-iżvilupp rurali stabbilixxa livell minimu tant għoli biex pjan ta’ ġestjoni tal-foresti jkun obbligatorju, 1000 ettaru, li fil-prattika 99 % ta’ sidien privati tal-foresti kienu eżonerati mill-obbligu li jipproduċu pjan ta’ ġestjoni tal-foresti meta jkunu qed jikklejmjaw l-għajnuna taħt il-miżura 122.

[39] L-Artikolu 18 tar-Regolament (KE) Nru 1974/2006.

[40] Galicia (Spanja), it-Toskana (l-Italja), l-Ungerija, l-Awstrija, u s-Slovenja.

[41] EUR 500000 (SI); EUR 735000 (HU — fl-2008).

[42] Tagħmir għall-protezzjoni personali bħal owverols, elmi, xedd tas-saqajn, ingwanti, kaxxi għall-ewwel għajnuna, eċċ.

[43] Ingħata appoġġ għar-rimboż parzjali ta’ spejjeż operattivi għal attivitajiet relatati mat-tħejjija tal-bijomassa bħal trasport, tnixxif u ħżin.

[44] L-Artikolu 2(1)(b) tar-Regolament (KE) Nru 1974/2006.

[45] Pereżempju r-rata massima ta’ għajnuna għall-miżura 122 hija 10 % ogħla mir-rata massima ta’ għajnuna għall-miżura 121 (Modernizzazzjoni ta’ azjendi agrikoli) jew għall-miżura 123 (Iż-żieda fil-valur tal-prodotti tal-forestrija), ara l-Anness tar-Regolament (KE) Nru 1698/2005. Ir-regola ġenerali għal investimenti taħt il-miżura 122 hija 50 % waqt li għall-miżuri 121 u 123 din hija biss 40 %.

[46] L-Artikolu 80 tar-Regolament (KE) Nru 1698/2005.

[47] L-Artikolu 81 tar-Regolament (KE) Nru 1698/2005.

[48] Wieħed mill-għanijiet tal-miżura 122 huwa l-kontribut għad-diversifikazzjoni (ara l-Premessa 22 tar-Regolament (KE) Nru 1698/2005). Id-diversifikazzjoni fil-forestrija tfisser il-ħolqien ta’ sorsi ġodda ta’ introjtu minn attività tal-forestrija, inkluż, b’mod partikolari, il-produzzjoni ta’ oġġetti mhux tal-injam, bħal frott, faqqiegħ, żrieragħ, għasel u oġġetti oħra, u t-twassil ta’ servizzi kummerċjalizzati bħal liċenzji għall-kaċċa. Il-produzzjoni ta’ injam għall-fjuwil tista’ titqies ukoll bħala diversifikazzjoni f’foresti tradizjonalment sfruttati għall-produzzjoni ta’ injam tond industrijali u vice versa.

[49] Ara l-paragrafu 38.

[50] COM(2011) 627 finali/2 tad- 19 ta’ Ottubru 2011.

[51] L-Artikolu 27 ta’ COM(2011) 627 final tat- 12 ta’ Ottubru 2011, p. 50.

[52] L-Artikolu 22.

--------------------------------------------------

ANNESS I

ALLOKAZZJONI TA’ RIŻORSI FINANZJARJI GĦALL-MIŻURA 122 VS ESTENSJONI TA’ ŻONI FORESTALI FI SJIEDA PRIVATA SKONT L-ISTAT MEMBRU

+++++ TIFF +++++

Sors: Elaborazzjoni proprja tal-QEA bbażata fuq ċifri rrappurtati mid-DĠ Agrikoltura u Żvilupp Rurali u statistika tal-forestrija rrappurtata mill-Eurostat fl-2011.

Stat Membru | Kontribuzzjoni mill-FAEŻR għall-M122 ippjanata fl-ewwel verżjoni tal-PŻR 2007–13 | Kontribuzzjoni mill-FAEŻR għall-M122 ippjanata fil-PŻR sa mill- 31.12.2011 | Nefqa Pubblika totali ppjanata għall-M122 sa mill- 31.12.2011 | Kontribuzzjoni mill-FAEŻR sa mill- 31.12.2011 għal applikazzjonijiet ġodda fil-perjodu ta’ programmazzjoni 2007–13 | Nefqa pubblika totali sa mill- 31.12.2011 għal applikazzjonijiet ġodda fil-perjodu ta’ programmazzjoni 2007–13 | Art forestali u art imsaġġra oħra | Foresti fi sjieda privata |

(1000 EUR) | (1000 ha) |

il-Bulgarija | 19278 | 9278 | 11597 | 4800 | 6000 | 3927 | 519 |

ir-Repubblika Ċeka | 19158 | 20658 | 27543 | 11438 | 15250 | 2697 | 616 |

il-Ġermanja | 1400 | 635 | 847 | 236 | 315 | 11076 | 5368 |

l-Estonja | 15565 | 15506 | 20674 | 4016 | 5355 | 2350 | 1345 |

il-Greċja | 10630 | 0 | 0 | 0 | 0 | 6539 | 845 |

Spanja | 42850 | 51185 | 85533 | 13520 | 25373 | 27747 | 12838 |

Franza | 36220 | 34965 | 67553 | 14904 | 29147 | 17572 | 11841 |

l-Italja | 103454 | 96201 | 205976 | 22343 | 48996 | 10916 | 6076 |

il-Latvja | 34066 | 14395 | 19431 | 2169 | 2762 | 3467 | 1696 |

il-Litwanja | 15375 | 11031 | 14708 | 4276 | 5702 | 2240 | 784 |

il-Lussemburgu | 795 | 795 | 3977 | 50 | 250 | 88 | 46 |

l-Ungerija | 8831 | 19289 | 27125 | 9472 | 12806 | 2029 | 861 |

l-Awstrija | 26222 | 19817 | 38726 | 14955 | 31693 | 4006 | 2482 |

il-Portugall | 99244 | 64026 | 76915 | 12451 | 16304 | 3611 | 3382 |

ir-Rumanija | 158692 | 108692 | 133699 | 0 | 0 | 6733 | 2097 |

is-Slovenja | 18704 | 19454 | 25939 | 12370 | 16495 | 1274 | 962 |

is-Slovakkja | 30720 | 30720 | 41445 | 7987 | 10655 | 1933 | 958 |

ir-Renju Unit | 11683 | 18081 | 25136 | 2149 | 4118 | 2901 | 1922 |

TOTAL | 652887 | 534729 | 826824 | 137137 | 231221 | 111106 | 54638 |

--------------------------------------------------

ANNESS II

LISTA TAL-PROĠETTI TA’ INVESTIMENT EŻAMINATI

Pajjiż | Numru ta’ proġetti | Natura tal-proġett | Erja forestali ddikjarata/ ġestita (ha) | Investiment Totali (EUR) | Nefqa Pubblika Totali (EUR) | Kontribuzzjoni totali mill-FAEŻR (EUR) | Żjara fuq il-post |

ES | 1 | Azzjonijiet ta’ silvikultura f’siġar ħorfija (broadleaves) u oħrajn | 50,00 | 104524,44 | 56726,18 | 32651,59 | Iva |

2 | Azzjonijiet ta’ silvikultura fuq formazzjonijiet tal-ewkaliptu | 33,84 | 51517,76 | 25758,90 | 14826,82 | Iva |

3 | Rmondar u żbir ta’ formazzjonijiet ta’ koniferi | 50,00 | 92384,00 | 55430,40 | 31905,74 | Iva |

4 | Rmondar u żbir ta’ formazzjonijiet ta’ koniferi | 50,00 | 99524,00 | 59714,42 | 34371,62 | Iva |

5 | Rmondar f’formazzjonijiet ta’ koniferi | 50,00 | 87584,00 | 52550,40 | 30248,01 | Iva |

6 | Programm għal żieda komprensiva fil-valur u l-promozzjoni tal-multifunzjonalità | 969,10 | 53632,59 | 26816,30 | 15435,46 | Le |

7 | Azzjonijiet għall-valur u l-promozzjoni tar-rwol multifunzjonali tal-foresti | 947,00 | 152913,02 | 74615,98 | 42948,96 | Le |

8 | Elaborazzjoni ta’ pjanijiet tekniċi għall-ġestjoni ta’ art imsaġġra | 3555,06 | 90000,00 | 60000,00 | 34536,00 | Le |

9 | Elaborazzjoni ta’ pjanijiet tekniċi għall-ġestjoni ta’ art imsaġġra | 6002,00 | 150000,00 | 90000,00 | 51804,00 | Le |

10 | Programm għal żieda komprensiva fil-valur u l-promozzjoni tal-multifunzjonalità | 1410,00 | 112916,76 | 70150,06 | 40378,37 | Le |

IT | 1 | Żbir u tilqim ta’ siġar tal-qastan għall-produzzjoni tal-qastan | 20,57 | 159785,99 | 95871,59 | 42183,5 | Iva |

2 | Qtugħ ta’ siġar żgħar (brush), żbir u tilqim tal-qastan għall-produzzjoni tal-frott | 1,36 | 5066,64 | 3039,98 | 1337,59 | Iva |

3 | Qtugħ ta’ siġar żgħar, żbir u tilqim tal-qastan għall-produzzjoni tal-frott, akkwist ta’ magna għall-qtugħ ta’ siġar żgħar u lupa | 1,42 | 15980,14 | 9580,14 | 4218,76 | Iva |

4 | Żbir u tilqim tal-qastan għall-produzzjoni tal-frott, akkwist ta’ magni għal xogħol tal-forestrija u l-ewwel ipproċessar ta’ zkuk maqtugħin | 5,81 siġar tal qastan, 59,63 siġar oħra | 74476,24 | 44685,74 | 19661,73 | Iva |

5 | Żbir u tilqim tal-qastan għall-produzzjoni tal-frott, akkwist ta’ magni għal xogħol tal-forestrija | 7,05 siġar tal qastan, 59,63 siġar oħra | 132117,05 | 79270,23 | 34878,9 | Iva |

6 | Rinnovazzjoni ta’ kamra fuq il-post ta’ azjenda agrikola biex tintuża għas-separazzjoni u l-ħżin temporanju tal-qastan, akkwist ta’ għodda u magni għall-kura tas-siġar tal-qastan. | 3,54 | 58184,32 | 34910,59 | 15360,66 | Iva |

7 | Akkwist ta’ makkinarju għal xogħol tal-forestrija u l-ewwel ipproċessar ta’ injam (trejler, krejn, trattur, gaffa, magna għat-tqattigħ f’biċċiet), kif ukoll tagħmir għall-protezzjoni personali (owverols, elmi, xedd tas-saqajn, ingwanti, kaxxi għall-ewwel għajnuna) | 243,06 | 224108,29 | 134465,04 | 59164,62 | Iva |

8 | Akkwist ta’ trattur tal-forestrija, żbir ta’ siġar tal-arżnu (pinus pinea) | 32,88 | 286439,11 | 171862,75 | 75619,361 | Iva |

9 | Restawr ta’ msaġar tal-ballut tas-sufra (tindif ta’ siġar żgħar u siġar, żbir) | 94,00 | 389568,91 | 230103,57 | 101246,27 | Iva |

10 | Restawr ta’ msaġar tal-ballut tas-sufra (tindif ta’ siġar żgħar u siġar, żbir), akkwist ta’ makkinarju għal xogħol tal-forestrija (gaffa, trattur, magna għall-qtugħ ta’ siġar żgħar, krejn, lupi) | 5,00 siġar tal-ballut tas-sufra restawrati, 931,00 art imsaġġra oħra | 331348,17 | 198808,90 | 43737,96 | Iva |

IT | 11 | Rmondar ta’ msaġar tal-arżnu iswed artifiċjali ta’ età avvanzata, biex issir preferenza għaż-żnuber abjad indiġenu u għall-promozzjoni tar-riġenerazzjoni naturali tal-foresta fil-kompożizzjoni mħallta oriġinali tagħha ta’ koniferi u siġar b’injam iebes (hardwoods) | 15,32 | 37646,46 | 22587,88 | 9938,67 | Iva |

12 | Restawr ta’ pjantaġġun tas-siġar tal-qastan (tindif, żbir, tilqim), restawr parzjali ta’ binja fuq l-azjenda agrikola, akkwist u installazzjoni fil-binja ta’ magna li tnixxef il-qastan, stabbiliment ta’ pjan ta’ ġestjoni tal-foresti. | 5,00 siġar tal qastan, 64,00 siġar oħra | 19603,65 | 10835,57 | 4767,65 | Iva |

13 | Rmondar ta’ pjantaġġuni tal-arżnu iswed ta’ madwar 50 sena biex issir preferenza għar-riġenerazzjoni naturali bi speċijiet ħorfija; akkwist ta’ makkinarju (gaffa, magna għat-tqattigħ f’biċċiet, magna għall-qsim tal-injam) | 6,47 | 99509,57 | 57121,65 | 25133,53 | Iva |

14 | Rmondar ta’ pjantaġġuni tal-arżnu iswed ta’ madwar 50 sena biex issir preferenza għar-riġenerazzjoni naturali bi speċijiet ħorfija; akkwist ta’ trejler u argnu. | 5,52 | 47698,00 | 28618,80 | 12592,27 | Iva |

15 | Bini u tagħmir ta’ impjant għas-serrar tal-injam għall-produzzjoni ta’ twavel u pallets | 20,00 | 182854,26 | 109712,57 | 48273,53 | Iva |

16 | Akkwist ta’ gaffa | 105,33 | 104950,00 | 62970,00 | 27706,80 | Iva |

17 | Akkwist ta’ krejn tal-forestrija u trejler | 105,33 | 45208,33 | 27125,00 | 11935,00 | Iva |

18 | Akkwist ta’ trattur tal-forestrija | 105,33 | 35500,00 | 21300,00 | 9372,00 | Iva |

19 | Akkwist ta’ makkinarju (magna għall-qsim tal-injam, magna għall-qtugħ ta’ siġar żgħar, lupi, argnu) u tagħmir għall-protezzjoni personali (owverols, elmi, xedd tas-saqajn, ingwanti) | 45,00 | 13360,00 | 8016,00 | 3527,04 | Iva |

HU | 1 | Makkinarju – Trattur, Trakk, Trejler, Magna tal-ħrit, Makkinarju għat-tidmil ta’ fertilizzanti | 68,41 | 667904,00 | 333952,00 | 248093,00 | Iva |

2 | Makkinarju – Trattur, Krejn, Forwarder, Trejler | 586,91 | 747435,00 | 373718,00 | 277635,00 | Iva |

3 | Makkinarju – Magna għall-qtugħ ta’ injam f’laqx,Trattur, Krejn, Forwarder, Trejler | 868,03 | 1424309,00 | 712154,00 | 529059,00 | Iva |

4 | Makkinarju – Trattur, Trejler, Magna tal-ħrit, Xatba | 124,52 | 443795,00 | 221897,00 | 164847,00 | Iva |

5 | Makkinarju – Trattur, Magna tal-ħrit | 94,30 | 183007,00 | 91504,00 | 45423,00 | Iva |

6 | Makkinarju – Trattur, Xatba, Trejler | 301,73 | 168373,00 | 84186,00 | 62542,00 | Iva |

7 | Makkinarju – Trattur, Magna tal-ħrit, Xatba | 116,97 | 837792,00 | 418896,00 | 311198,00 | Le |

8 | Makkinarju – Trattur, Xatba, Magna tal-ħrit, Trejler | 51,60 | 429535,00 | 214768,00 | 159551,00 | Le |

9 | Makkinarju – Trattur, Krejn, Forwarder | 2632,48 | 656168,00 | 328084,00 | 243734,00 | Le |

10 | Makkinarju – Trattur, Magna tal-ħrit, Xatba | 66,14 | 827713,00 | 413853,00 | 307451,00 | Le |

11 | Makkinarju – Trattur, Magna tal-ħrit, Xatba, Trejler | 107,75 | 220776,00 | 110388,00 | 82007,00 | Le |

12 | Makkinarju – Trattur, Xatba, Makkinarju għat-tidmil ta’ fertilizzanti | 625,30 | 268519,00 | 134259,00 | 99741,00 | Le |

13 | Makkinarju – Trattur, Magna għall-qtugħ ta’ injam f’laqx | 89,68 | 430259,00 | 215129,00 | 159819,00 | Le |

14 | Makkinarju – Trattur, Magna tal-ħrit, Xatba, Trejler | 162,86 | 159228,00 | 79614,00 | 59145,00 | Le |

AT | 1 | Tħawwil ta’ siġar taż-żafżafa u tal-luq fuq art agrikola għal imsajġar b’rotazzjoni qasira (żmien ta’ rotazzjoni ta’ 3-4 snin) | 0,39 | 1170,00 | 585,00 | 284,84 | Iva |

2 | Tħawwil ta’ speċijiet ħorfija f’foresti tal-koniferi li tkun saritilhom il-ħsara minn tempesti | 10,40 | 62400,00 | 31200,00 | 15150,72 | Iva |

3 | Rmundar ta’ formazzjonijiet ta’ koniferi għoljin sa 15-il metru | 7,90 | 7260,00 | 3630,00 | 1767,45 | Iva |

4 | Tħawwil ta’ speċijiet ħorfija f’foresti tal-koniferi li tkun saritilhom il-ħsara minn tempesti | 17,47 | 53077,59 | 26536,00 | 12889,84 | Iva |

5 | Akkwist ta’ krejn irmunkat | 6400,00 | 44166,67 | 15458,00 | 7506,40 | Iva |

6 | Stabbiliment ta’ pjan ta’ ġestjoni tal-foresti | 1000,00 | 36667,67 | 18333,00 | 8902,50 | Iva |

7 | Rmundar ta’ formazzjonijiet ta’ koniferi għoljin sa 15-il metru | 20,00 | 30000,00 | 15000,00 | 7303,50 | Iva |

8 | Tagħmir ta’ tnixxif għal-laqx tal-injam | M/A [1] | 132443,07 | 36000,00 | 17481,60 | Iva |

9 | Qtugħ f’laqx u tnixxif ta’siġar tal-luq minn imsajġar b’rotazzjoni qasira stabbiliti fuq art agrikola (żmien ta’ rotazzjoni ta’ 3-4 snin) | 2,20 | 1900,20 | 950,00 | 462,55 | Iva |

AT | 10 | Tħawwil ta’ siġar tal-luq fuq art agrikola għal imsajġar b’rotazzjoni qasira (żmien ta’ rotazzjoni ta’ 3-4 snin) | 0,62 | 1560,00 | 780,00 | 379,78 | Iva |

11 | Akkwist ta’ kontejner tat-trasport għal-laqx tal-injam | M/A [1] | 19600,00 | 3920,00 | 1908,65 | Iva |

12 | Rmundar ta’ formazzjonijiet ta’ siġar ħofrija għoljin sa 18-il metru | 20,00 | 30000,00 | 15000,00 | 7303,50 | Iva |

13 | Bini ta’ maħżen għal-laqx tal-injam | M/A [1] | 124650,67 | 24930,00 | 12138,42 | Iva |

14 | Tħawwil li jikkomplimenta r-riġenerazzjoni naturali, rmundar ta’ formazzjonijiet ta’ siġar ħofrija għoljin sa 18-il metru kif ukoll ta’ formazzjonijiet ta’ koniferi għoljin sa 15-il metru | 26,50 | 22419,40 | 11209,00 | 5443,09 | Iva |

15 | Ħsad u qtugħ f’laqx ta’siġar tal-luq u taż-żafżafa minn imsajġar b’rotazzjoni qasira stabbiliti fuq art agrikola (żmien ta’ rotazzjoni ta’ 3-4 snin) | 21,80 | 20736,66 | 10368,00 | 5048,18 | Iva |

SI | 1 | Trejqa Forestali | 38,15 | 15641,00 | 7965,00 | 5973,00 | Iva |

2 | Makkinarju — Trattur | 23,70 | 69510,00 | 34550,00 | 25913,00 | Iva |

3 | Triq Forestali | 19,82 | 66170,00 | 31521,00 | 23641,00 | Iva |

4 | Triq Forestali | 261,15 | 40564,00 | 20282,00 | 15211,00 | Le |

5 | Makkinarju — Trattur, Ħassada | 3,49 | 230890,00 | 138534,00 | 103901,00 | Iva |

6 | Makkinarju — Trejler | 45,63 | 45449,00 | 5500,00 | 4125,00 | Le |

7 | Triq Forestali | 24,00 | 50654,00 | 21106,00 | 15829,00 | Le |

8 | Makkinarju — Ħassada, Trattur, Forwarder, Trakk bi Krejn/Arblu bil-kejbil | 3,30 | 1157730,00 | 500000,00 | 375000,00 | Iva |

9 | Trejqa Forestali | 15350,00 | 21752,00 | 10876,00 | 8157,00 | Le |

10 | Makkinarju — Trattur | 1,70 | 79099,00 | 39550,00 | -29662,00 | Le |

[1] L-Awstrija ffinanzjat investimenti għall-ipproċessar tal-bijomassa mingħajr ma talbet lill-benefiċjarji jiddikjaraw żoni forestali speċifiċi.

--------------------------------------------------